แบงก์แลนด์แข็งแกร่งปี’54
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — LH ไฟแนนซ์กรุ๊ปยื่นขายไอพีโอ 1,400 ล้านหุ้น ดันทุนแตะหมื่นล้านบาท ผันตัวเองเป็นธนาคารพาณิชย์เต็มรูปแบบ 
รายงานข่าวจากบริษัท แอล เอช ไฟแนนซ์ กรุ๊ป ซึ่งเป็นผู้ถือหุ้นใหญ่ในธนาคารแลนด์แอนด์เฮ้าส์ เปิดเผยว่า ได้ยื่นแบบแสดงรายการข้อมูล (ไฟลิง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นให้กับประชาชนเป็นครั้งแรก (ไอพีโอ) จำนวน 1,400 ล้านหุ้น โดยมีมูลค่าหุ้นที่ตราไว้ (พาร์) 1 บาทต่อหุ้น 
ทั้งนี้ การขายหุ้นไอพีโอเป็นไปตามมติที่ประชุมวิสามัญผู้ถือหุ้น เมื่อวันที่ 12 พ.ย. 2553 ได้มีมติอนุมัติจัดสรรหุ้นเพิ่มทุน จำนวน 6,484,430,260 หุ้น แบ่งเป็น จำนวน 4,412,455,792 หุ้น เสนอขายให้แก่ผู้ถือหุ้นเดิม (RO) ในอัตราส่วน 5 หุ้นเดิมต่อ 4 หุ้นใหม่ จัดสรร จำนวน 1,443,103,288 หุ้น เสนอขายให้แก่ประชาชนทั่วไป (IPO) และจำนวน 423,806,180 หุ้น เพื่อรองรับการใช้สิทธิของใบสำคัญแสดงสิทธิชุดที่ 1 และจำนวน 205,065,000 หุ้น เพื่อรองรับการใช้สิทธิของใบสำคัญแสดงสิทธิชุดที่ 2
ทั้งนี้ ภายหลังการเพิ่มทุนให้กับผู้ถือหุ้นเดิมตามสัดส่วน ซึ่งคาดว่าจะเสร็จสิ้นลงในไตรมาสแรกของปี 2554 ธนาคารจะมีทุนชำระแล้วไม่ต่ำกว่า 1 หมื่นล้านบาท และจะดำเนินการยื่นขออนุญาตประกอบธุรกิจธนาคารพาณิชย์ต่อธนาคารแห่งประเทศไทย ซึ่งหากได้รับอนุญาตแล้ว ธนาคารจะสามารถดำเนินธุรกิจได้เช่นเดียวกับธนาคารพาณิชย์อื่นๆ เตรียมพร้อมที่จะยกระดับจากธนาคารพาณิชย์เพื่อรายย่อย ไปสู่การเป็นธนาคารพาณิชย์เต็มรูปแบบ
ธนาคารกำลังอยู่ในระหว่างดำเนินการที่จะเปิดให้บริการบริษัทหลักทรัพย์จัดการกองทุนเพื่อดำเนินธุรกิจหลักทรัพย์ประเภทกิจการการจัดการกองทุนส่วนบุคคล และธุรกิจการเป็นที่ปรึกษาทางการลงทุนในปี 2554 เพื่อขยายขอบเขตให้บริการ
นอกจากนี้ ทางธนาคารยังได้รับการอนุญาตจากธนาคารแห่งประเทศไทยให้สามารถให้บริการสินเชื่อระบบเช่าซื้อ (Hire Purchase) ซึ่งอยู่ในระหว่างการจัดเตรียมความพร้อม และพร้อมให้ดำเนินการได้ภายในปี 2554